U-I-272/10
Natisni
Opravilna št.:
U-I-272/10
Datum odločitve:
5. 4. 2012
ECLI:
ECLI:SI:USRS:2012:U.I.272.10
Akt:
Zakon o geodetski dejavnosti (Uradni list RS, št. 77/10) (ZGeoD), 2. al. 2. odst. 3. čl.
Izrek:
Pobuda za začetek postopka za oceno ustavnosti druge alineje drugega odstavka 3. člena Zakona o geodetski dejavnosti (Uradni list RS, št. 77/10) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Zavod za prostorsko, komunalno in stanovanjsko urejanje Grosuplje, d. o. o., Grosuplje
Datum vloge:
10. 12. 2010
Vrsta odločitve:
sklep
Vrsta rešitve:
zavrženje
Dokument:
US29726
Dokument v PDF obliki:
U-I-272-10.pdf
137 KB
Prenesite datoteko
U-I-272/10-7
5. 4. 2012
SKLEP
Ustavno sodišče je v postopku za preizkus pobude Zavoda za prostorsko, komunalno in stanovanjsko urejanje Grosuplje, d. o. o., Grosuplje, ki ga zastopa direktor Franci Jamnik, na seji 5. aprila 2012
sklenilo:
Pobuda za začetek postopka za oceno ustavnosti druge alineje drugega odstavka 3. člena Zakona o geodetski dejavnosti (Uradni list RS, št. 77/10) se zavrže.
OBRAZLOŽITEV
1. Pobudnik izpodbija drugo alinejo drugega odstavka 3. člena Zakona o geodetski dejavnosti (v nadaljevanju ZGeoD-1), ki določa pogoje za izvajanje te dejavnosti. Navaja, da je gospodarska družba, ki se ukvarja z geodetsko dejavnostjo. Zatrjuje, da pogoj, določen v izpodbijani določbi, nesorazmerno posega v pravico do svobodne gospodarske pobude (74. člen Ustave).
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijana določba ne učinkuje neposredno. Izpolnjevanje pogojev po tej določbi je namreč predmet nadzora, ki ga izvajajo geodetski inšpektorji na podlagi 38. člena ZGeoD-1. Zoper odločbe inšpektorja, izdane v postopku nadzora, je dopustno vložiti pritožbo. Sodno varstvo je zagotovljeno v upravnem sporu. Ustavno sodišče v takih primerih šteje, da se lahko pobuda za začetek postopka za oceno ustavnosti vloži šele po izčrpanju pravnih sredstev zoper posamični akt, izdan na podlagi izpodbijanih predpisov, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). Iz razlogov, navedenih v citiranem sklepu, pobudnik ne izkazuje pravnega interesa za začetek postopka za oceno ustavnosti druge alineje drugega odstavka 3. člena ZGoeD-1. Zato je Ustavno sodišče njegovo pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar in Jan Zobec. Sklep je sprejelo s šestimi glasovi proti dvema. Proti sta glasovala sodnica Jadek Pensa in sodnik Mozetič.
dr. Ernest Petrič
Predsednik